**Prijava nepravilnosti**

U borbi protiv korupcije i gospodarskog kriminaliteta svaka prijava protuzakonitog ili nepravilnog postupanja je važna jer nam pomaže da spriječimo gubitke u poslovanju i zaštitimo našu reputaciju. Uz vašu pomoć možemo učvrstiti naš integritet i povjerenje stranaka i uspješno poslovati.

Društvo ohrabruje svaku osobu koja ima informacije o potencijalnim nepravilnostima u njegovom poslovanju da ih prijavi i tu svrhu stavlja na raspolaganje odgovarajuća sredstva za prijavu nepravilnosti.

Sustav prijava ne smije se koristiti za lažno prijavljivanje ili slanje podataka za koje unaprijed znate da su netočni. Sve prijave su strogo povjerljive.

Društvo je usvojilo Pravilnik o unutarnjem prijavljivanju nepravilnosti kojim uređuje unutarnji postupak prijavljivanja nepravilnosti, postupak zaštite prijavitelja nepravilnosti te sva prava i obveze koja za Društvo i prijavitelja nepravilnosti proizlaze iz toga.

U nastavku su informacije o sustavu za unutarnje prijavljivanje Društva.

**Što je nepravilnost?**

Nepravilnost su radnje i propusti koji su protupravni i odnose se na područja primjene i propise navedene u članku 4. Zakona o zaštiti prijavitelja nepravilnosti, a obuhvaćaju primarno nepravilnosti koje su vezane uz korupciju (davanje ili primanje mita), iznudu, pronevjeru, krađu, računovodstvene nepravilnosti i sl.

**Tko može biti prijavitelj nepravilnosti?**

Prijavitelj nepravilnosti može biti svaka fizička osoba koja je o nepravilnosti saznala u svom radnom okruženju.

Radno okruženje su profesionalne aktivnosti u javnom ili privatnom sektoru u okviru kojih, neovisno o prirodi tih aktivnosti, osobe stječu informacije o nepravilnostima i u okviru kojih bi te osobe mogle doživjeti osvetu ako prijave takve nepravilnosti, uključujući situaciju kada je aktivnost u međuvremenu prestala ili neposredno treba ili je trebala započeti.

Takve aktivnosti posebno uključuju:

* osobe u radnom odnosu (radnike Društva)
* imatelje dionica i poslovnih udjela, kao i osobe koje su članovi upravnog, upravljačkog ili nadzornog tijela Društva, uključujući i neizvršne članove, te volontere i plaćene ili neplaćene vježbenike
* osobe koje rade pod nadzorom i u skladu s uputama ugovaratelja, podugovaratelja i dobavljača
* osobe koje na bilo koji način sudjeluju u djelatnostima Društva.

**Kako se može podnijeti prijava nepravilnosti?**

Prijava nepravilnosti može se podnijeti:

* u pisanom obliku
	+ poštom
		- OTP Leasing d.d., Petrovaradinska ulica 1, 10000 Zagreb
	+ elektroničkom poštom
		- e-mail: povjerljiva.osoba@otpleasing.hr
	+ neposredno povjerljivoj osobi
* u usmenom obliku
	+ fizičkim sastankom s povjerljivom osobom u razumnom roku, na zahtjev prijavitelja (uz najavu i dogovor termina).

Preporučuje se da se prijava nepravilnosti podnesena poštom pošalje preporučenom poštanskom pošiljkom s povratnicom s naznakom „za povjerljivu osobu“.

Napominjemo da ovi kanali**nisu namijenjeni**za podnošenje prigovora klijenata ili dobavljača na poslovni odnos.

**Što sve mora sadržavati prijava nepravilnosti?**

Prijava nepravilnosti mora sadržavati:

* podatke o prijavitelju nepravilnosti (ime, prezime, adresa za primanje pismena i/ili adresa elektroničke pošte) i datum prijave
* podatke o prijavljenom tijelu ili osobi, ako se prijava nepravilnosti odnosi na konkretnu osobu
* okolnosti i činjenice na kojima se pritužba temelji.

U cilju učinkovitijeg postupanja preporučuje se da prijava sadrži i dokaze o nepravilnostima koje se prijavljuju, a koji su poznati odnosno dostupni prijavitelju nepravilnosti (npr. imena i prezimena svjedoka, pisana dokumentacija, elektroničke poruke).

**Koje informacije podnositelj prijave mora dobiti od povjerljive osobe?**

Povjerljiva osoba mora potvrditi primitak prijave u roku od sedam dana od dana primitka.

Povjerljiva osoba mora dostaviti povratnu informaciju o prijavi u pravilu u roku od 30 dana, ali ne duljem od 90 dana od dana potvrde o primitku prijave ili ako potvrda nije poslana prijavitelju, nakon proteka sedam dana od dana podnošenja prijave.

**Koja su prava prijavitelja nepravilnosti?**

Prijavitelj nepravilnosti ima pravo na:

* zaštitu identiteta i povjerljivosti
* sudsku zaštitu
* naknadu štete
* besplatnu pravnu pomoć
* emocionalnu podršku, u skladu s posebnim propisom
* drugu zaštitu predviđenu u postupcima propisanim Zakonom o zaštiti prijavitelja nepravilnosti.

**Koji su uvjeti za zaštitu prijavitelja nepravilnosti?**

Prijavitelj nepravilnosti ostvaruje pravo na zaštitu:

* ako je imao opravdan razlog vjerovati da su prijavljene ili javno razotkrivene informacije o nepravilnostima istinite u trenutku prijave ili razotkrivanja
* ako su prijavljene ili javno razotkrivene informacije o nepravilnostima obuhvaćene područjem primjene Zakona o zaštiti prijavitelja nepravilnosti
* ako je podnio prijavu u skladu s odredbama Zakona o zaštiti prijavitelja nepravilnosti

Prijavitelj nepravilnosti ne ostvaruje pravo na zaštitu ako nisu ispunjeni svi prethodno navedeni uvjeti.